খেলরত্ন পাচ্ছেন মনু ভাকের, জানাল ক্রীড়ামন্ত্রক

নয়াদিল্লি: ধ্যানচাঁদ খেলরত্ন পুরস্কারের (Dhyan Chand Khel Ratna Award) জন্য চারজন অ্যাথলিটের নাম চূড়ান্ত করেছে কেন্দ্রীয় ক্রীড়ামন্ত্রক। তাদের মধ্যে দু’জন হলেন প্যারিস অলিম্পিক্সে জোড়া পদকজয়ী মনু ভাকের (Manu Bhaker) এবং দাবায় বিশ্বচ্যাম্পিয়ন ডি গুকেশ (D Gukesh)। এই পুরস্কার প্রাপকের তালিকায় বাকি দু’জন হলেন পুরুষ হকি দলের অধিনায়ক হরমনপ্রীত সিং (Harmanpreet Singh) এবং প্যারা অলিম্পিক্সে সোনাজয়ী প্রবীণ কুমার (Praveen Kumar)। এছাড়া অর্জুন পুরস্কার দেওয়া হচ্ছে আরও ৩২ জনকে যাঁদের মধ্যে ১৭ জন প্যারা অ্যাথলিট।

কিছুদিন আগেই মনু ভাকেরকে নিয়ে তুমুল বিতর্কের সৃষ্টি হয়েছিল। একাধিক সংবাদমাধ্যমে খবর প্রকাশিত হয়েছিল, খেলরত্ন পুরস্কারের মনোনয়নের তালিকা থেকেই বাদ গিয়েছেন তারকা শুটারের নাম। এ নিয়ে বিষোদগার করেন তাঁর পিতা রাম কিষন এবং কোচ যশপাল রানা। তবে তার পরে মনু নিজে জানান, মনোনয়ন জমা দেওয়া নিয়ে তাঁর তরফেও কোনও গন্ডগোল হয়ে থাকতে পারে।

আরও পড়ুন: সিডনিতে আকাশের পরিবর্তে হর্ষিত না প্রসিদ্ধ?

অলিম্পিক্সে জোড়া পদকজয়ী মনু বলেন, “খেলরত্ন পুরস্কারে মনোনয়ন ইস্যুতে আমি বলতে চাই, একজন অ্যাথলিট হিসেবে আমার ভূমিকা হল খেলা এবং দেশের হয়ে পারফর্ম করা। পুরস্কার, সম্মান আমাকে প্রেরণা জোগায় ঠিকই কিন্তু তা আমার একমাত্র লক্ষ্য নয়। আমার বিশ্বাস একটা সমস্যা হয়েছে, হয়তো মনোনয়ন জমা দেওয়ার সময় আমার দিক থেকেই। সেটা শোধরানো হচ্ছে।”

ভাকের আরও বলেন, “পুরস্কার পাই আর না পাই, দেশের হয়ে পদক জিততে আমি মুখিয়ে আছি। সবার কাছে অনুরোধ, এ নিয়ে আর বিতর্ক বাড়াবেন না।” প্রসঙ্গত, স্বাধীনতা উত্তর সময়ে প্রথম ভারতীয় হিসেবে একই অলিম্পিক্স (Paris Olympics 2024) থেকে জোড়া পদক জিতেছেন মনু ভাকের।